คัด 7000 โรงเรียนดีประจำตำบลลดเหลื่อมล้ำ
นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า ตามที่ พล.อ.ประยุทธ์ จันทร์โอชา นายกรัฐมนตรี มีนโยบายจะดำเนินการโครงการ 1 ตำบล 1 โรงเรียนคุณภาพ หรือโรงเรียนคุณภาพประจำตำบล ที่เน้นการพัฒนาโรงเรียนเหล่านั้นให้มีคุณภาพและได้มาตรฐาน เป็นการสร้างโรงเรียนให้มีความพร้อมในการจัดการเรียนการสอน เพื่อลดความเหลื่อมล้ำทางการศึกษานั้น ขณะนี้สำนักงานคณะกรรมการการศึกษาขั้นพื้นฐาน (สพฐ.) ได้คัดเลือกโรงเรียน 7,000 แห่งให้เป็นโรงเรียนดีประจำตำบลแล้ว โดยจะประกาศรายชื่อโรงเรียนดังกล่าวอย่างเป็นทางการต่อไป,และในวันที่ 21 ม.ค. สพฐ.จะมีการลงนามความร่วมมือกับกระทรวงพลังงาน กระทรวงทรัพยากรธรรมชาติและสิ่งแวดล้อม กระทรวงอุตสาหกรรม เพื่อให้โรงเรียนดีประจำตำบลได้เป็นโรงเรียนของชุมชน สามารถจัดการเรียนการสอนตามบริบทของพื้นที่ได้ เป้าหมายหลักของการเป็นโรงเรียนดีประจำตำบลก็คือ การจัดการเรียนการสอนจะต้องตอบโจทย์ประเทศและสังคม โดยเลือกโรงเรียนที่มีความพร้อมทั้งด้านอาคารและสถานที่ และมีภาคเอกชนเข้ามาช่วยดำเนินการด้วย ข้อดีของโครงการนี้คือ จะทำให้เรามีเป้าหมายของการจัดทำโครงการต่างๆของ สพฐ.มากขึ้น เช่น นำโครงการ English For All ดำเนินการที่โรงเรียนดีประจำตำบล โครงการนี้จะช่วยลดความเหลื่อมล้ำทางการศึกษา และกระจายโอกาสการเรียนรู้ของเด็กอย่างทั่วถึงให้ได้เข้าเรียนโรงเรียนที่มีคุณภาพอย่างเท่าเทียม.
สำนักงานคณะกรรมการการศึกษาขั้นพื้นฐาน (สพฐ.) ได้คัดเลือกโรงเรียน 7,000 แห่งให้เป็นโรงเรียนดีประจำตำบลแล้ว โดยจะประกาศรายชื่อโรงเรียนดังกล่าวอย่างเป็นทางการต่อไป
1 ตำบล 1 โรงเรียนคุณภาพ,โรงเรียนคุณภาพประจำตำบล,กพฐ.,โรงเรียนดีเด่น,สพฐ.,การศึกษา